khistorydata/jeongjo-sjw-relations huggingface dataset:
정조 24년 · 목
該都監啓言山陵初看審顯隆園局內講武堂舊基後麓亥坐已向相地官山論別單書入○行護軍金養直以爲自花山脈下乾亥轉身以壬坎十二次剝換中作小䐉䐉下以八字分箇雙龍蜿蜿以行復以合氣到頭以乾小轉以亥入首靑龍五重白虎四重以河圖九數成局後勢重疊有雲霧之形巽已有山形如祥雲捧月正午有露積山以一字文星緊塞水口庚兌坤申之地山勢擁衛東南有奇峯異巒羅列拱護穴法龍法無限吉地右邊水來庚兌左邊水來丑艮破於巽地若以亥坐則是爲雷風相薄爲山家四大吉格且驗山之法以積雪先消處爲吉地今此穴處方圓十餘尺之內自古雖丈雪如山其中無點雪衆人所共知初以乾亥正脈逶迤以來終以乾亥作穴是爲孝孫戀祖之格可謂無等大地禁府都事金應一以爲此龍原係右旋行龍而至入局之際變作左旋而收右旋水關局則眞可謂大幹龍大力量局勢而盡包二十四龍之氣矣龍之來歷不可盡記而至入局後特起花山爲局中祖山自花山大頓小起屈曲行龍之際自乾亥落脈而或爲壬坎或爲壬亥或爲坎癸累十節行龍曁入首之際微起化生䐉右轉左推特成亥一節入首圓作太極暈暈下結成穴處而端方肥厚左右諸砂緊密拱抱水口羅星面面回環而捍門諸星極吉極貴如此局勢以愚見不敢議到而亥爲天皇帝座之位矣坎是北極之尊而此龍行度俱爲符合則眞所謂帝王之地中樞都事崔翼以爲花山以上行龍不能盡記而自花山東出一亥脈亥是天皇之第一龍也其後以壬坎癸三脈節節相傳配合兩次起伏精神百倍行龍之雙龍合氣亦甚稀貴之格到頭入首之節以單亥三十餘步之長因作太極暈之穴廣布茵褥尊嚴且貴此非吉地而何其餘龍虎之環抱得水與合襟水口之關鎖貴不可盡言副司勇尹守九以爲猗花山之宗脈自乾亥而轉身以壬坎而剝換作䐉下而八字雙龍行而合氣到乾亥而入首論五行之正龍先後天而配合理氣注於壬癸玄妙合於艮巽左靑龍之五重右白虎之四衛潑潑龍於碧波內三珠而外五珠艮丙巽之幷秀聖子孫之溱溱三潮奇於旺方滿朝廷之忠臣庚兌水之有意丑艮水之合勢水口藏於祥雲龍頭對於捧月亥坐坐於顧祖王者待以吉地蜿蜒勢之評局權龍飛而弄珠四位貴於拱護故稱祿於萬歲副司勇丁志璿以爲洪範山作祖花山父母宮特秀逶迤翻身落脈或癸或坎如絲如線中出亥脈乃是河圖之乘生正氣也是龍眞也右得辛兌左得丑艮是水眞也龍虎拱抱玉帶金魚是砂眞也穴星不高不低水星之下金盤結體是亦穴眞則其非方書所云四眞邪文星得位於巽辛誥��橫峙於丙丁此實萬壽無彊詵詵綿綿之地凡他八百煙花三十八將水口捍門三吉六秀雷風相薄等諸格輻湊駢進十全大吉之地副司勇姜必齊以爲來龍之起伏不可盡記而中間特立草峯恰似龍樓寶殿之樣無數屈曲又起星皇峯大開屛帳後中落庚兌一脈自乾亥又起花山金水之星連珠三峯蹲蹲而下自亥落脈還爲壬坎此是紫微垣之本意以癸爲壬夫婦相配之理也其下小作化生之䐉壬亥一脈近三十步如茵褥之鋪而中有金盤月暈數尺之高穴之端的無過於此矣巽已之間有冕旒儼垂之星午丙之方又有玉璽文昌之星靑龍逶迤有四脚之彎抱白虎徐行有三匝之護衛水勢如牙角之相交水口日月龜蛇等星羅列捍門此所謂龍眞穴的水吉砂美之十全大地相地官朴興素安思彦以爲自花山龍脈行度之貴不可盡言而以癸爲䐉以壬行之以亥入首亥龍乃是紫微帝座星之所次二十四龍之最貴者也龍繞虎踞水口關鎖案多貴砂捍門峙秀龍向論以理氣得合大格眞所謂極貴無上之格
정조 24년 · 강
遞承旨金祖淳以韓用鐸代之
정조 24년 · 목
敎曰壯勇大將金祖淳本職許遞○因政院承旨口傳差出啓稟敎以行副護軍韓用鐸代之
정조 24년 · 강
山陵樹木斫伐時顯隆園告由命同日先行
정조 24년 · 목
禮曹啓言山陵看審處樹木斫伐時顯隆園先告事由吉日及斫伐吉時以今七月十一日酉時擧行告文令藝文館撰出而告由同日所伐臨時先行依前例山陵都監郞廳與本園官員眼同斫伐事請分付允之
정조 24년 · 강
改差山陵都監郞廳尹蓍東宋欽書監造官兪漢宰以林性運金獜淳李博載差下
정조 24년 · 목
本都監以蓍東欽書漢宰有身病啓請改差也
정조 24년 · 강
虞主造成及奉安處所命崇政殿爲之
정조 24년 · 목
禮曹啓言卽接奉常寺所報虞主造成及奉安處所取考謄錄則例設於空闕殿閣矣今番則以何殿造成奉安乎敎以崇政殿爲之
정조 24년 · 강
殯殿發靷時命差備忠義十五遞兒加出塡差
정조 24년 · 목
忠勳府啓言殯殿發靷時各處差備以忠義衛定送而舊功臣嫡長忠義衛付祿遞兒只二十員難以推移十五遞兒請加出塡差以爲分定允之
정조 24년 · 강
召見山陵看審進去都監堂上禮曹判書觀象監提調于誠正閣都監堂上徐有隣禮曹判書李晩秀觀象監提調金祖淳
정조 24년 · 목
予曰俄見別單僉議純同罔極中實爲萬幸矣卿等所見果何如有隣曰祖宗陟降之所默佑大行朝誠孝之所孚感園寢咫尺之地得此萬年吉岡而諸議如出一口萬幸矣晩秀曰地師八人同然一辭以臣等凡眼亦知爲十全大吉之地矣有隣曰今春園幸時親自看審且有舊基諸處標識之命故臣待罪本府謹依聖敎刻石而識之矣予曰自園所遠近幾何祖淳曰只隔一麓矣承旨尹行恁曰祭享時呼唱之聲可以相聞矣晩秀曰臣等進詣顯隆園局內講武堂舊基看審則相地師衆口一辭以爲龍穴砂水盡善盡美實是無上大吉之地而謹稽喪禮補編禮堂觀象監提調率地理學官擇地議政府堂上更審啓聞封標云矣至於前例之屢次看審蓋因未卽擇定之致今番則初看審時得此十全吉岡於園寢近處不必屢審且開塋域工役一日爲急依補編所載政府以下諸臣再看審啓聞待定山陵下敎仍爲封標似合禮意予可之仍敎曰山陵再看審時光恩副尉進去
정조 24년 · 강
命領軍及闕內入直軍兵依丙申例替直
정조 24년 · 목
口敎曰領軍及闕內入直軍丙申皆以當次人替直依丙申例使之替直
정조 24년 · 강
大臣率百官庭請復膳賜批領議政沈煥之左議政李時秀右議政徐龍輔
정조 24년 · 목
庭請啓言臣等兩日之間五徹齊籲每奉批旨輒以積誠仰勸爲敎而先自聖躬抑哀從權尙未蒙一兪臣等方寸煎灼不遑他顧齊會百僚泣籲大庭更乞聖明亟賜兪音仍爲仰勸于大王大妃殿惠慶宮王大妃殿嘉順宮亟復常膳批以殿宮旣許勉從此時又何庭籲顧予頑命姑無疾病卿等望須勿慮卽爲退去○再啓言伏奉批旨若曰殿宮旣許勉從臣等固萬萬幸甚而至於顧字以下十八字卽臣等所不忍承聞之敎也竊伏念殿宮之所以抑情勉從者豈不以我殿下沖年在疚保護爲急故先從權宜以冀殿下之節哀循制乎伏乞亟降兪音批以初批旣諭卿等勿煩○三啓言伏念我殿下所遭之情理所履之艱大求之古今罕有倫比宗社之付托至重殿宮之寶齡已高此豈我殿下任情過毁罔念權宜之時耶特循群請千萬血祝批以殿宮旣許勉進而昨今以來下敎縷縷到此予亦將不得奉承卿等退去
정조 24년 · 강
大臣率百官庭請大王大妃殿復膳賜批
정조 24년 · 목
庭請以爲臣等伏見夜下批旨有留意常膳之敎臣等誠不勝欽仰而但以留意爲敎尙未承快降一兪豈不萬萬罔措乎我聖上至誠達孝旣有以開悟慈心則慈聖殿下固宜深嘉聖孝卽許常膳之遄復仍又勉諭我殿下俾卽從權則惠慶宮王大妃殿嘉順宮亦當體慈德而念聖孝寬慰而勉循伏乞卽降兪音快許復膳大王大妃殿批以不勝罔極冤酷而莫大至重之宗社所仰者惟聖躬哀毁過節之中焦煎憂慮懇惻故抑定哀慟痛迫與惠慶宮同爲勸進於大殿王大妃殿嘉順宮勿慮焉
정조 24년 · 강
院議啓請復膳賜批院相沈煥之承旨尹行恁李書九李基讓沈象奎韓用鐸金羲淳
정조 24년 · 목
議啓以爲今日悠悠萬事惟在於保護聖躬而聖躬安則殿宮安殿宮安則宗社亦得以安矣殿下倘念乎此則殿下亦不敢任情自輕伏況殿宮愆候雖幸向減滋補之節不容少緩而只示勉從之意未有快許之音則殿下尤當先自從權感回我殿宮之心伏願亟加三思勉循群情批以殿宮旣勉循更何煩予○再啓言臣等伏讀殿宮批旨之下藥院者以抑情勉從勸我主上爲敎而聖上不爲殿宮奉承則將何以慰止慈之心乎伏願亟回聖念批以已諭於口啓之批更勿煩籲
정조 24년 · 목
院議啓言我大殿之尙靳從權不賜允從者誠緣我慈聖雖降留意之敎尙未及勉進故以聖上一飯亦飯之念不忍先自從權而然躬先強進仍又勸進於我大殿惠慶宮王大妃殿嘉順宮千萬血祝大王大妃殿批以不勝罔極冤酷而多所顧念抑定哀痛與惠慶宮同進肉汁大殿王大妃殿嘉順宮亦爲勸進勿慮焉
정조 24년 · 강
藥房口啓請大王大妃殿復膳賜批都提調徐龍輔提調徐邁修副提調尹行恁
정조 24년 · 목
口啓以爲臣等昨伏承下賓廳之批以憂念聖躬之心留意復膳爲敎我慈聖爲宗社爲聖躬之至意不勝欽仰未審膳御果已復常乎伏乞更爲勸進于大殿仍卽慰勉于惠慶宮王大妃殿嘉順宮亟許從權千萬顒祝大王大妃殿批以昨於賓啓已諭意而惠慶宮老境氣力凜綴殿宮亦如此主上雖沖年而至孝懇惻到底焦憂情私萬萬雖罔極哀痛不忍違拒予已進于殿宮勸于主上勿慮焉
정조 24년 · 목
口達以爲昨伏奉批旨下者勉承慈意又念聖心有留意復膳之敎未審常膳果已勉進乎伏乞更爲勸進于大殿仍卽慰勉于王大妃殿嘉順宮亟許從權千萬顒祝惠慶宮答以雖罔極痛冤以爲宗社之意慈殿勉強已進常膳予亦以勸于大殿之意抑情勉從於大殿及王大妃殿嘉順宮亦泣而相勸世間復豈有如此情理乎
정조 24년 · 목
口啓以爲第伏念大王大妃殿惠慶宮之憂念我慈聖殿下亦如憂念我聖上聖上之仰念我慈聖殿下亦如仰念我大王大妃殿惠慶宮則以慈聖止孝止慈之德不待臣等之言必有所幡然伏乞勉循從權之請以慰慈念以安聖心王大妃殿批以連已宣批今又如是冥頑苟全視息已是罔極此時寧有進常膳之心乎然而殿宮懇勸大殿沖年哀疚中焦慮卿等縷縷之請又如此勉抑至痛欲留意常膳勿慮焉
정조 24년 · 목
口達以爲昨日之批雖以不遑自恤之念乃有勿復爲慮之敎而其於聖心之焦憂若前群情之抑菀若前何哉更加深思亟循從權之請以安聖心千萬顒祝嘉順宮答以殿宮以爲宗社爲聖躬之至意已進常膳此身亦以爲主上之意豈不勉從第大殿不忍勉從雖連爲勸勉悶迫悶迫
정조 24년 · 강
藥房口啓請復膳賜批
정조 24년 · 목
口啓以爲臣等伏承殿宮批旨以勸我主上爲敎而聖意尙未勉屈常膳姑不進御臣等相顧焦迫罔知攸措殿下縱欲膠守疏節獨不念咫尺魂殿陟降洋洋而睠焉惟疾之憂懇切於冥然之中乎伏乞亟允從權之請批以此時此請何忍從之○再啓言殿宮旣爲聖躬之保護強進肉汁矣殿下若不同時進御則殿宮必當復却常膳殿下於此將以何辭仰勸乞加三思特賜允從批以俄於初批已諭矣
정조 24년 · 강
閣臣聯箚請復膳賜批原任提學沈煥之原任直提學徐龍輔提學金載瓚原任直提學徐鼎修檢校直提學李晩秀原任直提學鄭大容原任直閣尹行恁金祖淳檢校直閣沈象奎直閣金近淳檢校
정조 24년 · 목
箚略曰殿下沖齡在疚劇暑銜恤已往之受損時日旣久則目下之滋補晷刻爲急況我殿宮纔經愆和氣力凜綴此時從權不可淹延伏乞亟降明旨夬回慈心批以殿宮旣有勉從更勿煩予
정조 24년 · 강
大司諫兪漢寧陳箚請復膳賜批
정조 24년 · 목
箚略曰第伏念沖年哀疚朝夕攀擗玉候之受損勢所必至且況殿宮過加哀毁眞元受鑠及今常膳之勉進一時爲急伏乞卽允復膳之請仍又仰勸殿宮焉批以旣諭閣箚勿煩
정조 24년 · 목
箚略曰夫帝王之孝異於匹庶沖年之調護且異於壯盛今若徒守疏水之小節罔念宗社之丕責倘於不知不覺之中轉致潛消暗鑠之憂則將奈宗社何惟殿下勉抑至情亟復常膳焉批以院啓之批已諭矣
정조 24년 · 강
內閣以內藏日省錄請出啓
정조 24년 · 목
奎章閣啓言大行大王行狀諡狀誌文諡冊等文字今將撰進矣內藏日省錄請出
정조 24년 · 강
山陵都監以山陵再看審進去啓
정조 24년 · 목
該都監啓言臣時秀與右議政徐龍輔光恩副尉金箕性都監堂上徐有隣禮曹判書李晩秀觀象監提調尹行恁山陵再看審次率相地官明日進去敎以明日山陵再看審進去政府以下除朝辭往來
정조 24년 · 강
命諸司及各道進香時執事以蔭官參上塡差擧行
정조 24년 · 강
命輪臺板方床板竝以長生殿退板取用
정조 24년 · 목
國葬都監啓言取考各年謄錄則輪臺板所用黃腸板一立小方床所八松板一立竝以長生殿所在退板取用矣今亦依前例請取用允之
정조 24년 · 강
命國葬都監各房郞廳一員輪回直宿
정조 24년 · 목
批以殿宮氣候一樣卿等不必入侍矣
정조 24년 · 강
行藥院入診于誠正閣召見院相提調徐邁修領議政沈煥之
정조 24년 · 목
請診也○大王大妃殿口敎曰院相同爲入侍○煥之曰日前臣等之仰請從權者蓋以殿宮春秋已高殿下血氣未及壯旺之年常膳之未復一日爲悶故屢度齊籲而得蒙仰勸之音又承勉從之批群情萬幸矣其間進御之節何如予曰殿宮進御後力勸從權卿等又以此屢請故不得勉從矣煥之曰殿下先自強進仍又仰勸則殿宮亦必勉進矣繼自今日以爲常頻頻仰請臣等之望也予曰老人久直禁中得無疾恙乎煥之未及諦聽仍曰殿號首望以孝寧議定啓下矣追攷庚子謄錄則肅宗大王殿號二字相似臣不謹審惶恐待罪而事體當更爲會議故敢此仰稟矣予曰原單子還爲捧入可也承旨李書九曰原單子已爲奉安於禮曹矣奉來時龍亭儀仗一依奉往時例爲之乎予可之予曰老人多日禁直無疾病乎煥之曰臣則無病矣予曰山陵聞已完定罔極中萬幸矣煥之曰臣等不勝慶幸而大臣諸堂今又下去待其上來益當詳聞矣予曰再看審之行當於望日入來乎煥之曰封標在於卯時云時刻旣早則其日似可入來矣煥之曰本營知彀官當屬之大將監官當屬之提調請以此爲例予可之壯勇大將金祖淳曰知彀官監官輩旣已分屬則依他將校例使佩傳令請以爲節制之地予可之祖淳曰梓宮銀釘加漆時例有本營參謁而加漆時旣無朝廷問安則本營之獨爲參謁事甚無謂此後則置之只於全體加漆時參謁似好矣予可之○予命醫官診候置之
정조 24년 · 강
大行大王殿號以副望孝元敬依改頒布
정조 24년 · 강
山陵封標命斯速擧行
정조 24년 · 목
總護使李時秀等狀啓以爲臣等率相地官等馳詣顯隆園局內講武堂舊基山陵新占處自主峯至穴處更爲看審又爲周審案山及龍虎諸處則諸地師皆以爲比之初看審時益覺盡善盡美云更與諸地師泛鐵尋穴則皆以爲亥坐已向爲正穴矣臣等姑爲留住待定山陵下敎後依例封標仍爲復路計料而封標吉日時令該曹推擇擧行圖形一本同封上送事敎以顯隆左岡講武堂舊基再看審地師山論皆以萬全吉地云封標等節斯速擧行回諭
정조 24년 · 강
魂殿祭器鑄成命分付國葬都監
정조 24년 · 목
本都監啓言魂殿祭器不必別設鑄成所一體鑄成之意請分付國葬都監允之
정조 24년 · 강
禮曹以山陵封標日時推擇啓
정조 24년 · 강
大司諫兪漢寧陳箚請逆醫等施律賜批
정조 24년 · 목
箚略曰噫逆醫傳旨之歷日未下此何事也逆吉之罪浮於公胤凶鏔之罪甚於可貴至於載吉其罪無異於吉鏔亟命該府捧結案快施肆市之典以洩擧國臣民之至痛批以冤酷靡逮之中又見箚辭尤增罔極而慈殿已有所下敎矣
정조 24년 · 강
大王大妃殿命醫官等竄配
정조 24년 · 목
大王大妃殿敎曰國運不幸臣民無祿遭此罔極之禍變未亡人冤酷痛苦之心豈欲使侍藥醫官一時生存於地上哉議始終予旣知之何所罪於渠輩之有且況大行大王至德深仁體上天好生之聖心臣民所知當今日若以國運之不幸臣民之無祿歸罪醫官大聖人平日法天之聖德豈不反有違於君子知命之訓乎向者臺啓顧念國體與古例雖已允從尙恐不合於大行王陟降之心未亡人雖無知識豈不能彷彿知我大行王聖德聖心然人情之拂鬱不得一向牢拒臺啓允從之醫官等一竝竄配使王府斯速擧行
정조 24년 · 강
院議啓請收還諸醫竄配之命大王大妃殿賜批院相沈煥之承旨李書九李
정조 24년 · 강
基讓沈象奎韓用鐸金羲淳
정조 24년 · 목
議啓略曰向日臺啓之蒙允冀得夬正侍藥諸醫之罪少洩窮天之至慟矣不意今者伏奉慈旨遽有諸醫竄配之命又伏承分付金吾斯速擧行之敎臣等相顧愕然益增抑塞第伏念難拂者公議莫嚴者事體也伏願殿下仰稟慈聖收還成命仍從已允之臺啓以嚴王法以洩與憤千萬顒祝大王大妃殿批以渠輩有何所惜故欲牢拒群情乎朝者下敎已悉諭中外庶幾曉然則又何瀆撓於如是罔極之中乎竊所慨然院相當此時不能靜鎭紛紛之人心反爲隨人搖動乎此啓辭還下以此知悉
정조 24년 · 강
大王大妃殿命醫官等竄配斯速擧行
정조 24년 · 목
大王大妃殿口敎曰朝者竄配之命亦出於伸公議爲事體則何必煩瀆乎分付金吾斯速擧行
정조 24년 · 강
金吾聯疏請醫官等嚴鞫賜批判義禁趙尙鎭同義禁申大顯林蓍喆李翊模
정조 24년 · 목
疏略曰今日醫官之罪萬戮猶輕一刻難逭而幸蒙臺批之允從以俟傳旨之啓下嚴鞫得情冀紓窮天之痛及伏見傳敎不覺失聲而號泣也惟此諸凶之罪惡覆載之所不容雖伏承一竝竄配之敎而揆以邦憲決不可泯默奉承伏乞仰稟慈旨亟允臺請批以東朝已有下敎矣
정조 24년 · 강
玉堂聯箚請醫官等設鞫得情賜批校理金熙采金履度副校理金熙周修撰閔耆顯副修撰沈奎魯閔師宣
정조 24년 · 목
箚略曰卽伏見大王大妃殿儔敎下者有醫官一竝竄配之命臣等相顧冤憤噫嘻諸醫通天之罪萬剮猶輕而尙今容息於覆載之聞已是失刑之大者今若末勘遽命酌處則其可曰國有法乎伏願仰稟東朝收還俄下批敎命吉載吉鏔等亟命王府設鞫得情夬正邦刑其餘醫官各施當律焉批以仰稟東朝則以方有下敎於院相爲敎矣
정조 24년 · 강
大王大妃殿進御加味蔘橘飮自今日一貼式命煎入
정조 24년 · 목
敎曰大王大妃殿進御加味蔘橘飮前方中去木香加吉更只角縮砂各一錢自今日一貼式煎入
정조 24년 · 강
大王大妃殿命向來垂簾批答更爲頒布
정조 24년 · 목
大王大妃殿敎曰向來垂簾批答予則垂簾沖子侍坐之語更思之殊非正名位之意此一節拔之以主上正位予則從以垂簾更爲頒布
정조 24년 · 목
口敎曰明日望奠慈殿以日氣如此勿爲親行爲敎而且觀明日日氣當親行擧行之節以親行等待
정조 24년 · 강
大王大妃殿命明日望奠大殿行禮權停
정조 24년 · 목
大王大妃殿口敎曰明日卽初次望奠大殿欲爲行禮憂慮之中日氣如是不適權停
정조 24년 · 강
大司諫兪漢寧陳箚請醫官等施律賜批
정조 24년 · 목
批以已有東朝處分更何煩予
정조 24년 · 강
金吾以醫官沈鏔慶興府皮載吉茂山府白成一楚山府鄭允僑渭原郡竄配押送啓
정조 24년 · 강
藥房請診賜批提調徐邁修左承旨李書九
정조 24년 · 목
批以望奠已過痛慕益深而不得親行尤不勝罔極殿宮氣候一樣卿等不必入侍矣
정조 24년 · 강
山陵各項擇日命令該曹擧行
정조 24년 · 강
館學儒生進士權中倫等六百二十九人陳疏請醫官等加律賜批
정조 24년 · 목
疏略曰噫彼康命吉沈鏔等千剮萬戮不足以贖其罪兩司之啓實擧國之公論也命吉則鬼誅雖加而邦憲未伏已是夫刑之大者今乃竝與生存之沈鏔而曲加寬恕薄施有北之投殿下謂足以伸王章而慰人心哉臣等誓不與此賊俱生而腔血如沸茲敢呼籲於九閽之外伏願仰稟慈聖收還沈鏔竄配之命亟令王府嚴鞫正法命吉則施以孥戮之典皮載吉等諸醫官竝依兩司啓以伸王章焉批以慈殿又有下敎於院相諸生當聞之矣
정조 24년 · 강
大王大妃殿命醫官事院相招入疏儒曉諭
정조 24년 · 목
大王大妃殿敎曰醫官事酌處專爲伸公義重國體之意不但仰體大行王平日好生之聖德而已詳知伊時事實故耳如渠輩蟣蝨之賤有何所惜而如是乎今聞泮儒之疏又入云此必是不知酌處之本意而若是也院相招入疏儒詳爲曉諭退送俾無得更爲煩瀆
정조 24년 · 강
召見山陵再看審總護使以下諸臣于誠正閣總護使李時秀右議政徐龍輔光恩副尉金箕性山陵都監堂上徐有隣金文淳禮曹判書李晩秀觀象監提調尹
정조 24년 · 목
山陵看審後入來也○時秀曰臣等纔已狀聞而山陵大吉之地完定於園所至近之處今已封標罔極中下情慶幸龍輔曰諸地師莫不交口稱譽而雖以臣等凡眼見之十分恰好矣予曰罔極中萬幸矣予曰今日之雨封標何以爲之耶時秀曰臣等上來之時過南泰嶺以後川渠流漲道路汚泥故始知有大雨而嶺以南則若干霏灑旋卽開收至於封標之時則天氣晴霽故果善爲之矣予曰光恩副尉則初見也所見何如箕性曰小臣本來茫昧於風水而以凡眼觀之四山環抱佳氣葱蘢眞有國陵體格罔極中誠多幸矣
정조 24년 · 강
大王大妃殿進御人蔘粟米飮命停止榻敎也
정조 24년 · 강
命三都監所入米錢木布趁卽區劃取用
정조 24년 · 목
總護使李時秀啓言三都監所入米錢木布不可不趁卽區劃謹考丙申謄錄別單書入以爲稟旨取用之道從之
정조 24년 · 강
山陵石物羊馬虎石命皆用二雙
정조 24년 · 목
總護使李時秀啓言臣以山陵石物事有稟定者屛風石則旣有昔年下敎今不敢容議而至於羊石馬石虎石園所雖以一雙排設各陵寢例皆用二雙載在補編當依此擧行從之
정조 24년 · 강
遞東萊府使金觀桂
정조 24년 · 목
大王大妃殿口敎曰東萊府使金觀柱病勢緊重云許遞今日內薦望待下批給馬下送
정조 24년 · 강
以曺錫中爲東萊府使尋遞以韓致應代之
정조 24년 · 목
因備局薦望敎以首望爲之○備局以錫中有親病啓請改差允之又因薦望敎以首望爲之
정조 24년 · 강
吏曹以殯殿山陵國葬都監都提調以總護使李時秀單付啓
정조 24년 · 강
賓廳以山陵各項吉日推擇啓
정조 24년 · 목
賓廳啓言山陵各項吉日擇入事命下矣臣等齊會賓廳招致觀象官諸日官會議則今年亥坐雖値天官符比諸拘忌最爲輕歇方書例有制用之法十月卽吉朔云故使之精擇別單書入○健陵左旋右落乾亥落脈癸胎息坎剝換癸翻身坎一節壬一節作䐉亥入首亥坐已向右得辛兌水左得丑艮水巽破亥坐已向洪運丁丑水忌土年月日時正運庚辰金運泊帝旺宮雖爲天官符拘忌中最輕以年納音制之以諸吉星化之小無所妨大行大王壬申生金忌火日始役八月初二日壬子卯時先始東方斬草破土同月初十日庚申辰時先始東方告先陵祠后土同日曉頭先行作甕家九月初四日癸未卯時開金井同月十二日辛卯卯時穴深七尺五寸用營造尺外梓宮陪進同月二十四日癸卯卯時下外梓宮穿壙畢役後隨時啓欑宮十月二十二日辛未卯時先啓西方周堂空發靷同月二十四日癸酉寅時行喪忌方庚癸方成殯到山陵後隨時停喪忌方乾巽艮方山陵啓欑宮同月二十七日丙子丑時先啓西方進發同日啓欑宮後隨時下玄宮十月二十七日丙子辰時的呼丁丑生正沖丙午生同旬沖壬午生已上下玄宮時少避祭主不伏方已午未地取土吉方丙壬方造命年庚申木月戊子火日丙子水時壬辰水坐山祿貴本命三合三德同聚貴登天門本命眞祿馬貴太歲活祿馬貴三奇帝星四大吉時七君下臨蓋山黃道都天轉運
정조 24년 · 강
山陵都監所用物種命參考丙申己酉例
정조 24년 · 목
該都監啓言本都監所用物種參考丙申己酉前例鐵炭則戶曹各軍門取用而石灰及不足鐵物卜定於海西空石則戶曹各軍門守禦廳畿營亦爲取用生葛則令畿營分定各邑進排瓦甎則請自都監燔用允之
정조 24년 · 강
命三都監請得物力當內下
정조 24년 · 목
山陵都監啓言三都監所用物力例自本都監請得排用矣今番亦依丙申年例三次請得謄錄別單書入敎以當內下矣
정조 24년 · 강
山陵始役後假家命依丙申例爲之
정조 24년 · 목
山陵都監啓言山陵始役後都監堂郞以下員役匠募入接假家材木蓋草不得不分定畿邑而此時畿民亦依顧恤各項假家令監蕫之臣從略磨鍊分付畿營分定各邑價本則儲置米量宜會減事知委敎以畿邑民弊亦不可不念依丙申例爲之
정조 24년 · 강
禮曹以垂簾時御座磨鍊節目更爲書入啓
정조 24년 · 목
該曹啓言垂簾節目中殿座條初以侍坐磨鍊故以大王大妃殿殿座于簾內近東南向殿下侍坐于簾外近西南向啓下矣慈敎已降殿下御座當以簾外當中南向磨鍊而節目更爲正書以入
정조 24년 · 강
召見左副承旨沈象奎于誠正閣
정조 24년 · 목
予曰承旨方有日省錄考出之役本職當爲許遞以榻敎書出
정조 24년 · 강
遞承旨沈象奎以姜彛正爲之
정조 24년 · 목
敎曰左副承旨許遞榻敎也又敎曰承旨之代以工曹參判姜彛正爲之
정조 24년 · 강
大王大妃殿命宜寧縣監金宗善前參奉朴齊一宗戚執事差下
정조 24년 · 강
命唐家修補及因山時排設所用以長生殿退板二立取用
정조 24년 · 목
因魂殿都監啓請允之
정조 24년 · 강
以吳毅常爲陪往大將
정조 24년 · 목
因望筒敎以末望爲之
정조 24년 · 강
魂殿唐家修補命都總府爲之
정조 24년 · 목
魂殿都監啓言魂殿唐家戶曹所藏前排件今二十日移奉于太僕內寺請修補敎以都總府爲之
정조 24년 · 강
禮曹以告訃使拜表節目啓
정조 24년 · 목
該曹啓言今番拜表節目以淺淡服烏紗帽黑角帶送至慕華館後還着布團領帽帶事請磨鍊允之
정조 24년 · 강
加差別看役前五衛將金箕昶
정조 24년 · 목
因山陵都監啓請允之
정조 24년 · 강
山陵都監堂郞員役供饋命就已區劃中取用
정조 24년 · 목
該都監啓言山陵始役後堂上郞廳監造官及諸員役供饋等節依丙申例請令惠廳戶曹磨鍊題給敎以不必別爲磨鍊就已區劃中取用
정조 24년 · 강
山陵鐵物灰炭命以壯營所在取用
정조 24년 · 목
山陵都監啓言大小浮石時鐵物打造不可稽滯浮石所爐冶所郞廳依例出送役所敎以鐵物則以壯營所在者取用灰與炭一體取用
정조 24년 · 강
右贊成宋煥箕從縣道上疏賜批
정조 24년 · 목
疏略曰臣伏聞大漸之報蒼黃震灼拚死起發行到文義地疾勢添欲無以趲程仍遭崩天之痛五情割裂穹壤茫茫如縷氣恩倍益凜綴亦無前進之望嘗藥之日旣不趨俟奉諱之後未卽赴哭義虧禮缺罪戾甚大乞命有司治臣罪狀焉批以獲戾神明奄罹巨創攀號莫及煢煢含恤卿於此時旣到近京之地何不奔赴望須竢間前進仍命遣史官傳諭于右贊成所住處
정조 24년 · 강
命持平洪時衡疏辭詳考前例爲之
정조 24년 · 목
六月十九日入啓持平洪時衡疏略曰臣於李秉鼎事竊有所駭然者銓官之遭罹人言者或以政注之失或以官師之規未必以此皆作終身之鐵限而至若此人之向來醜聲言亦可愧彈墨莫洗於白簡前望至拔於廟剡曾未幾年復授見任雖出於匿瑕之盛德而傳曰天工人其代之何官不擇而天官尤重臣謂李秉鼎彖宰之任亟施刊削之典仍伏念臣適患暑症以此病狀無望束帶伏乞聖慈亟遞臣所帶臺銜千萬幸甚口敎曰此是先朝入啓未承批之疏詳考前例之如何依例爲之
정조 24년 · 강
四學儒生幼學沈鈺等四百十六人陳疏請醫官等施律大王大妃殿命還給
정조 24년 · 목
疏略曰逆醫命吉議藥不審雜試劑方則千剮萬戮猶不足解神人之憤而鬼戮先加未施街上之誅先朝之追律於公胤者獨不施於逆吉可乎至於凶鏔則敢以至毒之煙熏妄試至尊之玉體律以刑政宜伏可貴之誅而畢竟勘斷不過邊配而止載吉與他醫之可合訊問而輕加酌處亦豈非惋憤乎伏乞仰稟慈殿一依當初臺批之允音貸死諸凶醫嚴覈施律千萬血祝大王大妃殿口敎曰已諭於洋儒此疏還給
정조 24년 · 강
行藥院入診于誠正閣仍召見領議政左議政都提調徐龍輔提調徐邁修副提調尹行恁
정조 24년 · 강
領議政沈煥之左議政李時秀
정조 24년 · 목
請診也○予命醫官入診置之○龍輔曰藥院事有稟定者矣眞殿茶禮因山前雖不得過行亦當取用於殯殿茶禮而其外月令封進之饌品取考丙申謄錄則大殿卜定皆依例爲之魂殿亦有加卜定今亦依此例有例者依例卜定無例者旁照他例擧行似好矣予曰依此爲之龍輔曰領左相爲承候方詣閤外矣予命入侍煥之曰臺諫久未備員而遞差傳旨姑未啓下故口傳差代亦不得仰請矣予曰傳旨今當啓下矣
정조 24년 · 강
命工曹堂上有闕之代令該曹口傳差出
정조 24년 · 목
都承旨尹行恁啓請也
정조 24년 · 강
遞左捕將申大顯以右捕將柳孝源兼察
정조 24년 · 목
右議政徐龍輔啓言自前轝士大將例皆兼帶捕將矣捕將中時帶將任人許遞請令該曹口傳差出從之○政院啓曰左捕將申大顯許遞矣重任不可一刻暫曠何以爲之敎以他邊大將兼察
정조 24년 · 강
各殿宮方物物膳朔膳命磨鍊後分付京外擧行
정조 24년 · 목
領議政沈煥之啓言大殿方物物膳朔膳當自京外依例擧行而大王大妃殿惠慶宮王大妃殿當更爲磨鍊嘉順宮方物物膳朔膳亦令該曹參考前例磨鍊後請分付京外擧行從之
정조 24년 · 강
命撰集廳堂郞更爲啓下後擧行
정조 24년 · 목
領議政沈煥之啓言大行大王行狀諡狀撰集廳堂郞因成服前差出以致望單之還下矣諡狀撰出時急原單子使之更爲啓下後請依例擧行從之
정조 24년 · 강
命兩司臺諫待傳旨啓下口傳差出
정조 24년 · 목
領議政沈煥之啓言兩司臺諫不可不備員待傳旨啓下請令該曹口傳差出從之
정조 24년 · 강
以吳毅常爲左捕將
정조 24년 · 목
因望筒敎以首望爲之
정조 24년 · 강
政院以大行大王行錄自內書下啓
정조 24년 · 목
本院啓言大行大王行狀諡狀誌文今將撰進矣謹稽國朝故事列聖朝行錄皆有自內書下之事仰稟慈殿慈宮書下請以爲敬考撰述之地敎以殿宮當書下爲敎矣
정조 24년 · 강
以李城輔爲大司憲高宅謙爲執義朴瑞源爲司諫李敬參崔履亨爲掌令金秀臣李安默爲持平南惠寬爲獻納金啓濂姜浚欽爲正言朴準源爲工曹參判
정조 24년 · 목
因口傳望筒竝敎以首望爲之
정조 24년 · 강
大王大妃殿命醫官事疏章更勿捧入
정조 24년 · 목
大王大妃殿敎曰顧予罔極痛冤之心豈後於今日廷臣至今相持乎主上沖年遭創哀慕過度憧憧一心晝夜無可弛之時而日以不忍聞之說貽慽於嚴廬之中政院事實爲寒心此後則以醫官事疏章更勿捧入
정조 24년 · 강
政院以標信及各牌新造命召密符新造傳授啓
정조 24년 · 목
本院啓言宣傳標信三十一部開門標信五部閉門標信五部問安牌七部命召十部虎符二部密符四十五部加造九部左右捕將大將牌傳令牌合四部通符五十九部馬牌十部摘奸牌十部竝皆新造以入大王大妃殿慈旨四部問安牌五部馬牌五部惠慶宮問安牌五部馬牌五部王大妃殿慈旨四部問安牌五部馬牌五部嘉順宮問安牌二部馬牌一部亦皆新造以入各殿宮又啓言命召虎符密符左右捕將大將牌傳令牌今已畢造封入矣應授之員宜卽牌招分授而領議政沈煥之左議政李時秀右議政徐龍輔兵曹判書金載瓚壯勇大將金祖淳御營大將朴準源方在闕中自前有直傳之規今亦依例傳授而訓鍊大將李漢豐禁衛大將徐有大總戎使申大顯右捕將柳孝源竝卽牌招傳授水原留守徐有隣廣州留守金思穆開城留守金勉柱今方上京一體牌招傳授通符一百四十七部兵曹摘奸牌一部總府摘奸牌二部巡更衛將牌八部部將牌四部亦皆畢造矣依前例自本院頒布諸道監司江華留守統制使兵水使防禦使所授密符亦依前例每道宣傳官一人持標信下送而諭書亦依當初所授改書安寶使院吏賚傳濟州則別定他宣傳官下送各司各道舊頒符牌當竝收聚而左右捕將大將牌兵曹總府摘奸牌皆刻御押故還入大內因山時出付都監御押標信及諸符牌一體安于退壙至於捕將傳令牌及各司符牌問安牌馬牌自本院燒火矣今番則何以爲之敎以依例爲之
정조 24년 · 강
吏曹以大行大王行狀諡狀撰集廳堂郞啓
정조 24년 · 목
撰集堂上十望洪良浩金載瓚李秉鼎丁範祖趙鎭寬李晩秀韓用龜李翊模金祖淳尹行恁郞廳十一望金近淳閔命爀趙得永金履度朴宗京張至冕曺允遂林漢浩金熙華金熙周李存秀
정조 24년 · 강
命公除後視事服依丙申年例
정조 24년 · 목
禮曹啓言公除後卒哭前視事服無可據之文丙申年因丁丑已行之例以自內書下者令尙衣院製八矣今番亦依丙申年例請分付該院擧行允之
정조 24년 · 강
命別軍職金處漢等拿處分揀
정조 24년 · 목
壯勇營啓言去夜回泰門下鑰時全不致察至於秋景苑入直壯勇衛摘發之境事極驚駭該門開閉別軍職自當主管而有此不審之擧當該入直別軍職請令該府拿處允之尋因金處漢金守基徐春輔囚單子敎以分揀放送
정조 24년 · 강
館學儒生進士李星源一千二百五十人陳疏請逆醫等施律賜批
정조 24년 · 목
疏略曰臣等三復我慈聖下敎于院相者有以知慈聖好生之德而臣等冤憤之心終有所不能釋然者今日三逆醫之情節比之於可貴之下針不啻萬倍使先正臣宋時烈在今日朝廷則其所以沫血致討者尤當何如此尤臣等所慨惋也伏願仰稟慈聖亟施逆醫等當律以正邦憲焉批以東朝又有下敎矣
정조 24년 · 강
行藥院入診于熙政堂仍召見大臣閣臣承旨都提調徐龍輔提調徐邁修副提調尹行恁領議政沈煥之左議政李時秀內閣提學金載瓚直提學李晩秀原任直閣金祖淳檢校直閣沈象奎直閣金近淳檢校待敎李存秀承旨李書九姜彝正李基議韓用鐸金羲淳
정조 24년 · 목
大王大妃殿涕泣敎曰今予情事豈天理人情之所可堪忍而哀痛罔極之中召見卿等者非爲他也見今國事可謂罔涯而二件事卽其中至重至大者其一則保聖躬而今日之二三大臣及閣臣諸臣自當以至誠苦心��力保護無所不用其極此則更不待加勉其一則大行朝平日所秉之大義理至精至嚴不可以毫分踰而一種不逞之徒投間扺隙每欲背馳於導率之聖德以此之故大行王常用憂慮至于近日靜攝之時亦且諄諄不已此非獨予之所知諸臣亦必稔知之矣顧今主上在沖年予以女主臨朝彼不逞輩挾雜嘗試之習比往時又當不知爲幾倍若使此輩有跳踉之漸而一毫違越於二十餘年艱辛固守之大義理則非但國勢之無以維持今日君臣上下其將以何顔歸拜大行王乎卿等皆是大行朝多年任使之臣其固守我大行朝義理闡明我大行朝遺意何待予更諭而繼今以往望須同心協力審幾杜漸無或疏忽以爲鎭世道靖民志之方也煥之曰臣等不忠無狀遭此天崩之慟不能卽地溘然而未死一念惟願闡揚我大行大王講明之義理以衛我宗國以輔我嗣王矣今登前席伏承慈敎嚴正懇惻臣於欽頌感激益不禁五內崩裂惟我大行大王承英考傳授之心法聖學造精微之蘊達孝爲人倫之至直接堯舜周孔之統聖德大業史不勝書而丕闡精義標準乎民彝物則嚴討亂賊扶樹我世敎人心是則三代以下帝主之所未能行而蓋自初元下敎以至近日筵席之敷示者昭如日星嚴如鈇鉞精察固守三十年如一日凡今含生之倫莫非大行王陶甄涵育中物則敦敢違越於此箇義理乎雖然世變無窮苟或有不逞之徒悖倫干紀背馳義理則臣雖衰劣敢不明目張膽疾聲亟討以報先王之義乎時秀曰我先王所秉之義理精微明正可以達天地而俟百世臣等未死之前講明此義理固守此義理以爲一分報效之圖卽臣等之願也今伏奉慈敎此實臣等相對涕泣矢心交勉者也苟於先王義理一或有違越背馳之類則臣等雖不忠無狀豈敢緩於明目張膽之義乎慈敎中旣以保聖躬爲第一義臣不勝欽仰之至君臣上下一心闡明我先王之義理遵奉我先王之政謨宗國奠安則臣等庶有歸奏先王之語矣龍輔曰臣等俱荷先大王罔極之恩遭此天崩之慟而不得遂褥蟻之誠臣等不忠無狀之罪固已上通于天而古人所謂追先帝之殊遇欲報之於陛下者卽指臣等今日情事也目今悠悠萬事豈有過於保護聖躬乎聖上先自寬抑勉進水剌上慰殿宮殿宮亦如是寬抑以慰我聖上則群下之所望專在於此而至於大義理所關臣等雖甚不肖亦嘗垂三十年出入近密親炙聖德親承聖誨矣惟我大行大王所秉執之義理撑天地亘宇宙可謂質鬼神而無疑俟百世而不惑環東土含生之倫莫非涵育於先大王聖化者則夫誰有他腸乎若或有不逞者雜於其間則臣等敢不沫血張膽以效鷹鸇逐雀之義乎今此慈敎若是明正設有從前梗化者孰敢不改心易慮精白奉承乎大王大妃殿敎曰卿等之言誠然矣今日之事莫如保聖躬予之至今支撑於罔極痛冤之中者亦以主上之沖年過哀血誠勸進故不忍揮却強進粥飮必欲其一分有益於聖躬以扶我億萬年宗社而已至於義理一事卿等之意予亦知之予意之如此亦欲使卿等知之仍令中外曉然故將以諺敎頒示諸臣各以所見仰奏也載瓚晩秀祖淳象奎近淳存秀曰臣等頑忍無死復登前席伏承慈聖殿下敷心之敎五內崩隕不知攸對而伏承先大王三十年所秉執之義理昭如日星嚴若鈇鉞永有辭於天下萬世臣等雖甚愚迷其所以對揚闡明者卽是至願血誠而凡北面於先大王者孰敢有貳議於其間哉苟有不逞之徒敢售壞亂之計則臣等明目沫血闢而廓之固當百倍於人矣大王大妃殿敎曰卿等一心同力靜而鎭之一遵我大行王規模無或變改以待主上之長成也行恁書九彝正基讓用鐸羲淳等曰今伏承縷縷慈敎淚在言先不知所達義理二字卽我大行朝三十載無處不寓之妙用神化而環東土喙息跂踵之倫孰不仰若日星奉若金石大臣閣臣已有所達臣等無容更煩至於規模之敎至當至當凡於用舍施措一遵大行朝定規則大行朝盛際可復見於來日矣大王大妃殿下諺書傳敎仍敎曰如有未盡者改之爲好而各以所見仰奏也行恁翻謄讀奏曰大行大王盛德大業一則義理二則義理一毫違越於此則大行朝逆臣也非但大行朝逆臣卽英廟朝逆臣當宁朝逆臣也卽今朝廷無所統率議論歧貳大行王每深憂慮當此時若謂主上幼沖女君臨朝朝廷草野中敢有挾雜禍心出怪異之疏章爲嘗試之計斷不饒貸當以逆律告于大行大王之靈大小諸臣中外咸須知悉煥之曰奉讀慈敎此乃宗社無疆之福臣等奉此敎而頒之一世夫孰有違越於此者于於戱我大行大王道學謨烈正大光明一出於義理而貽燕之宏謨亶在於是臣等奉此慈敎以輔翊我聖上以述先王之志事以守先王之憲章則庶有他日歸奏之辭矣時秀曰伏讀慈敎懇惻嚴正以此敎頒示中外庶皆惕然而懼曉然而知矣龍輔曰大行大王於嗣位之日誕敷綸音以定一世之民志今此慈敎可與大行大王嗣位日綸音前後一揆臣於此無容更達矣大王大妃殿敎曰此事關係至重至大故不得遲待公除有此擧措而予則深居宮中所恃者惟卿等之對揚闡明而已今日筵話頒示外廷使皆曉然知之好矣煥之曰臣有區區下忱敢此仰達矣禍變以後一國臣民齊討侍藥諸醫之罪是則秉彝之所同然也昨伏奉大王大妃殿傳敎有醫官事疏章更勿捧入之命臣以爲醫官討罪一付之公議輿情不可過矣時秀曰臣身居保護之地不能盡誠竟遭崩天之慟臣罪實通于天伏願亟施邦刑於醫官仍又明正臣罪千萬泣祝大王大妃殿敎曰予以仰體大行王深仁厚德之意不欲加罪醫官而物情雖遏卿等之言又如此更當量處而其中亦豈無分等乎從當有下敎矣時秀曰非但醫官莫非臣等不忠之罪也煥之曰臣旣同直宿亦當被罪矣大王大妃殿敎曰此豈大臣引咎之時乎○予命醫官診候置之
정조 24년 · 강
大行大王春邸時冊印敎命命送閣臣陪來
정조 24년 · 목
右議政徐龍輔啓言大行大王冊命印寶當爲奉安於殯殿而春邸時冊印敎命前已藏于江都外奎章閣下送閣臣卽爲陪來爲宜故敢達矣從之
정조 24년 · 강
大王大妃殿命醫官沈鏔配路所到處具格嚴囚以待公除後處分
정조 24년 · 목
大王大妃殿敎曰醫官事以大行朝深仁厚德仰體則無兪允之理而人心憤菀難防以物情之漸激不可不從令金吾醫官沈鏔定配之路所到處具格嚴囚以待公除後處分
정조 24년 · 강
大王大妃殿命儒疏傳敎還收泮長往太學曉諭疏頭儒生
정조 24년 · 목
大王大妃殿口敎曰再次太學儒疏令還給矣更思之有違待士之道傳敎還收醫官亦已處分須知予意處分前勿令更爲騷擾泮長往太學曉諭於疏頭儒生
정조 24년 · 강
命以關西銀出付告訃使行
정조 24년 · 목
備邊司啓言今番告訃使行留館遲速未可預料宜有軫念之道不虞備五千兩以關西所在銀出付使行如有用餘則還歸時一一還納之意請分付又啓言今此使行公用銀四千五百兩及刷驅盤纏銀六百兩當自灣府出給而帽稅時在無多依近例以關西各庫銀中先爲貸去待帽稅有裕卽爲換銀準報之意請分付該道該府竝允之
정조 24년 · 강
撰集廳以齊會內閣啓
정조 24년 · 목
該廳啓言撰集廳例設於內兵曹而今番則日省錄方自內閣考出不必別爲設廳臣等今日齊會內閣政院日記取來一體考出啓
정조 24년 · 강
撰集廳以大行大王諡狀行狀講書院侍講院日記取考啓
정조 24년 · 목
該廳啓言大行大王御極以前講學集德之實不可不首載於諡狀行狀中講書院侍講院日記一體取考在前撰集廳有時政記抄出之例亦令春秋館請稟處允之
정조 24년 · 강
命撰集廳堂郞加差
정조 24년 · 강
健陵守護軍七十戶命令兵曹定送
정조 24년 · 강
命東耤親耕田攝刈
정조 24년 · 목
禮曹啓言卽接奉常寺所報則東耤親耕田所種皮稷依定式親刈磨鍊而三年內有不敢循例取稟令該寺依丙申例以攝刈擧行而此後請亦依此施行允之
정조 24년 · 강
兩司聯啓請醫官等加律賜不允批大司諫兪漢寧司諫朴瑞源掌令李敬參崔復亨持平金秀臣李安默獻納南忠寬正言姜浚欽金啓濂
정조 24년 · 목
聯啓以爲物故罪人命吉亟施收孥之典慶興府竄配罪人鏔茂山府竄配罪人載吉竝令王府拿鞫夬正邦刑批以不允未伏法之類無得施孥籍之典卽兩朝受敎也沈鏔則旣有所到處具格嚴囚以待公除後處分之慈敎則當待處分何以竝爲發啓
정조 24년 · 강
金吾聯疏請醫官等加律賜批
정조 24년 · 목
疏略曰命吉未伏邦刑先被鬼誅而兩司收孥之請實出共公之議至於鏔賊家屬宜使法曹嚴囚施以隨坐之律載吉亦依臺請拿來得情以洩神人之憤批以已諭於臺批矣
정조 24년 · 강
詣殯殿親行朝奠
정조 24년 · 목
予具衰服出廬次門入殯殿門詣板位俯伏哭止哭三上香獻盞如儀訖俯伏哭止哭仍還廬次
정조 24년 · 강
行藥院入診于廬次仍召見領左相都提調徐龍輔副提調尹行恁領議政沈煥之左議政李時秀
정조 24년 · 목
請診也○煥之曰大王大妃殿氣候何如予曰哭泣今又過度不勝焦悶矣煥之曰昨日聞以滯候有欠寧之節今已差勝乎予曰然矣龍輔曰大王大妃殿進御童便蘇合丸昨日議定以入之後有差勝之候萬幸矣予曰然矣
정조 24년 · 강
命工曹參判朴準源正卿陞擢
정조 24년 · 목
領議政沈煥之啓言工曹參判朴準源地處自別合有晉秩之擧請正卿陞擢從之
정조 24년 · 강
大王大妃殿命御將朴準源之職勿拘常格
정조 24년 · 목
大王大妃殿敎曰御將朴準源事體自別當卽陞品而以朝廷體面待卿等之請矣間卿等請陞擢御將云得體之事御將多年在禁直多有轉導之事見主上如是夙成之容儀此皆誰之功且間先王平日期待御將之言如昨日矣今日當此境主上幼沖國勢孤危將誰之時乎卿等知此意御將之職勿拘常格
정조 24년 · 강
大王大妃殿命魂殿以文政殿爲之口敎也
정조 24년 · 강
加差撰集廳堂郞
정조 24년 · 목
撰集堂上七望李義弼閔台爀曺允大李基讓鄭尙愚李魯春尹光普郞廳八望閔耆顯李垿尹命烈申龜朝安廷善李東冕沈鎜李基慶
정조 24년 · 강
政院以前持平洪時濟疏依例謄載於日記啓
정조 24년 · 목
政院啓言因持平洪時濟上疏有詳考前例爲之之命矣庚子甲辰丙申日記及院中故事俱無可據之例而原疏旣已入啓雖未承批似當依例謄載於日記
정조 24년 · 강
魂殿都監以銀器鑄成吉日推擇啓
정조 24년 · 목
本都監啓言魂殿所用銀器鑄成吉日推擇則以今月二十二日辰時爲吉云請以此日擧行允之入直直閣臣金近淳檢書官金基普
정조 24년 · 강
大王大妃殿進御加味參橘飮前方中去只角加貝毋一錢自今日一貼式命煎入
정조 24년 · 강
大王大妃殿下綸音
정조 24년 · 목
大王大妃殿敎曰日前諸臣入侍縷縷下敎專爲保聖躬守義理之辭是二者目前所關第一至重之事予雖罔極中公除前爲此擧措伊日諸臣對辭亦庶幾領會予意之言咸能開悟其心而思之固守義理無敢違越則是乃與國同休之根本萬萬喜事更無可言先王志事又有一大條件卽保全世臣之苦心血誠也丙丁初年爲宗國雖有不得已之許多處分此則生道殺人之本意其後二十餘年廷臣中亦豈無犯科者而先王一切咸加包容未嘗輕易用法以此觀之保世臣之苦心血誠蓋可知已五月三十日頒下筵說便是末命而義理嚴正之中懇惻明白之諭亦是保世臣之本意朝廷草野中少有知識者孰不仰體聖意乎未亡人今當此境固守義理之外以保世臣之聖意爲務者義理當然中外諸臣能知此本意無敢違越先王之規模勿犯大科則富貴同休無患其不若先朝之時若於如是敷告心腹之後猶未覺悟容易背馳於義理則是乃亂賊之自干天誅者也雖欲遵守保世臣之聖德爲宗國行不得已擧措之外無他道矣中外蚩蠢之徒或恐無知妄作陷於大罪一念憂懼故如是更爲敷告嗟我臣庶咸須知悉
정조 24년 · 강
命洪緖榮朴齊一卽爲付軍職催促入來
정조 24년 · 목
口敎曰向日慈敎洪緖榮朴齊一使之付軍職爲宗戚執事矣尙不付軍職云卽爲付軍職催促入來擧行
정조 24년 · 강
遞承旨李基讓韓用鐸以金宗善朴宗輔除授
정조 24년 · 목
大王大妃殿敎曰當此國勢孤危之時近戚中保護聖躬之人不可不置之近密之地左副承旨右副承旨許遞宜寧縣監金宗善前都事朴宗輔承旨除授牌招察任
정조 24년 · 강
大王大妃殿命朝報疏箚翻謄以入上疏則只以最緊條件謄入口敎也
정조 24년 · 강
魂殿都監以梓宮進用漆布啓
정조 24년 · 목
該都監啓言梓宮銀釘加漆今日已準十度矣依禮曹啓下自今二十四日進用漆布
정조 24년 · 강
山陵始役日命都監堂郞借入於園所齋室
정조 24년 · 목
山陵都監啓言山陵假家之造成大爲弊端今此始役後都監堂郞入於園所齋室請以爲一分省弊之道允之
정조 24년 · 목
觀象監啓言通政李宇炯以山陵擇日事有所妄議云故使諸日官詳細詰問其所爲說全無依據萬萬駭妄請令該府拿問勘處允之
정조 24년 · 강
魂殿都監以魂殿各項處所修改啓
정조 24년 · 목
該都監啓言魂殿以文政殿爲之事命下矣臣等奉審則殿內唐家別無有頉處戶曹所在件不必移用正殿簷階及行閣多有修改處令該曹擇日擧行移安廳御齋室內哭臨廳安香廳祭器庫及殿官直所以下各項處所分付該曹一體修改敎以移安廳則涵仁亭御齋室則正殿東行閣內哭臨廳則崇文堂安香廳以下各項處所以考文館都總府從便爲之
정조 24년 · 강
召見承旨金宗善朴宗輔于誠正閣
정조 24년 · 목
予曰右副旣遞外任當頻頻承候於慈殿矣宗善曰在外任時亦爲承候矣
정조 24년 · 강
嘉順宮供上及進獻物種命磨鍊擧行
정조 24년 · 목
禮曹啓言嘉順宮供上及進獻物種分付該曹請磨鍊擧行允之
정조 24년 · 강
差下魂殿都監郞廳閔致謙
정조 24년 · 목
該都監啓言郞廳朴宗輔移拜承旨矣其代前判官閔致謙請差下允之
정조 24년 · 강
大王大妃殿命羅州牧使尹守翼近地牧使中相換配李宇炯于蔚珍縣
정조 24년 · 목
義禁府啓言時囚李宇炯照律依丙申年金曄已勘之例以詐不以實律杖一百收贖告身盡行追奪江原道蔚珍縣徒三年定配請發遣府吏押送配所允之
정조 24년 · 강
大王大妃殿命魂殿以宣政殿爲之
정조 24년 · 목
大王大妃殿口敎曰魂殿以文政殿爲之矣遠且寥寂以宣政殿爲之
정조 24년 · 강
命推吏曹判書李秉鼎羅州牧使相換斯速擧行
정조 24년 · 목
政院啓言羅州牧使尹守翼近地相換之命今已徑宿而吏曹判書李秉鼎謂有情勢終不擧行請推考允之敎以嚴飭斯速擧行
정조 24년 · 강
大王大妃殿命閭閻頹壓各別摘奸恤典擧行
정조 24년 · 목
大王大妃殿敎曰近來潦雨無前民事可問追念先王在宥時一念爲民之聖意尤增愴痛許多保恤之策姑不暇論如此之時必多閭閻頹壓之患令有司申飭五部依先朝已例各別摘奸恤典不必待公除後斯速擧行以示先王爲民之聖意
정조 24년 · 강
命各驛人馬糧料依丙申例許劃
정조 24년 · 목
備邊司啓言卽見京畿監司徐鼎修所報以爲各驛人馬聚待京中許多糧料無路區劃依丙申年例米太各一百三十石爲先上下事捧甘該廳云矣請依此許劃之意分付賑廳允之
정조 24년 · 강
禮曹以嗣位陳賀時嘉順宮方物物膳分付京外一體封進啓
정조 24년 · 강
遣承旨詣長生殿外梓宮奉審
정조 24년 · 강
命重推吏曹判書李秉鼎守令相換卽爲擧行
정조 24년 · 목
政院啓言吏曹判書李秉鼎飭敎之下謂有情勢守令相換終不擧行請重推允之敎以特敎申飭之下豈可如是卽爲擧行勿復煩稟於此時
정조 24년 · 강
以尹守翼爲淸州牧使徐敎修爲羅州牧使口傳相換也遞工曹判書李義弼以朴準源除授
정조 24년 · 목
大王大妃殿敎曰朴準源陞資之後豈可無實職乎工曹判書許遞大護軍朴準源除授牌招察任
정조 24년 · 강
大行大王誕日殯殿所進表裏及百官表裏命封進
정조 24년 · 목
禮曹啓言來九月二十二日大行大王誕日大殿於殯殿所進表裏及百官表裏依例封進事分付該曹而表裏封進時百官有哭臨之例請依例擧行允之
정조 24년 · 강
命繕工提調曺允大李在學罷職監役鄭烈汰拿
정조 24년 · 목
大王大妃殿敎曰繕工監報于內司請得三都監所用正鐵一萬斤鐵物各種自壯營使之隨所報進排則繕工宜無專當之事何爲請得於內司內外衙門界限絶嚴無得相通涉卽列祖家法當此時違越故事國網所在萬萬寒心該監提調罷職不敍當該官員先汰後拿以徵日後自廟堂嚴飭各司俾無此等之弊
정조 24년 · 강
兵曹以發靷時各差備忠贊衛一百六十名以京有廳出用啓
정조 24년 · 강
行藥院入診仍召見領左相承旨于誠正閣都提調徐龍輔提調徐邁修副提調尹行恁同副承旨朴宗輔領議政沈煥之左議政李時秀
정조 24년 · 목
請診也○予命醫官診候置之○時秀曰三都監多有稟定之事而筵席有難一一煩達皆當以草記仰奏矣予曰依此爲之時秀曰園所齋室在先朝御眞奉安閣東墻外於山陵封標處太近而御眞移奉之前莫重至近之處始役撤毁雖甚重難事勢不得不然故仰達矣煥之曰先朝御眞奉安於園所齋室實出於我先王孝思而今則山陵旣定於園寢密通之地御眞若移奉於華城行宮則亦無違於先王遺意不但臣之賤見如此詢之廷議而僉同今旣登筵仰奏若蒙兪音則臣當與僚相禮官議定移奉節次以入矣予曰依此爲之
정조 24년 · 강
命請諡使入去時諡號三望依例會議賓廳
정조 24년 · 목
領議政沈煥之啓言請諡使入去時自我國諡號三望議定奉往矣今亦依舊例臣等與館閣堂上政府西壁六曹長官請會議賓廳擧行從之
정조 24년 · 강
命戶曹判書繕工提調口傳差出
정조 24년 · 목
領議政沈煥之啓言戶曹判書繕工提調纔蒙譴罷之典矣事務方殷不可無主管之人故仰達矣批以竝令該曹口傳差出
정조 24년 · 강
命諸道守令上京者公除翌日竝卽下送
정조 24년 · 강
命諺書朝報書寫四人料布磨鍊
정조 24년 · 목
承旨朴宗輔啓言諺書朝報書寫四人今方新差而戶料兵布依正書朝報書吏例請磨鍊從之
정조 24년 · 강
嘉順宮進服人蔘粟米飮命自明日停止榻敎也
정조 24년 · 강
因山日大轝作路命自都監排站
정조 24년 · 목
國葬都監啓言因山擇日啓下矣大轝作路及宿所排站預爲稟定然後諸凡擧行可以及時整待何以爲之敎以當由始興自都監排站磨鍊以入
정조 24년 · 강
重推吏曹判書李秉鼎
정조 24년 · 목
政院啓言吏曹判書李秉鼎謂有情勢戶曹判書受薦則終不擧行而只以繕工提調望擬入事甚未安請推考允之又啓言戶曹判書薦望屢度催促終不擧行請重推允之敎以屢安飭敎極未安各別嚴飭受薦望
정조 24년 · 강
命鄭烈考律勘放
정조 24년 · 목
因囚單子敎以草記考律勘放
정조 24년 · 강
國葬都監以大轝作路排站啓
정조 24년 · 목
該都監啓言謹考己酉謄錄參以道里遠近則十月二十四日大轝自殯殿離發鷺梁晝停所始興縣行宮宿所二十五日自始興縣行宮離發肆覲坪晝停所華城行宮宿所二十六日自華城行宮離發仍詣陵所以此排日排程分付兵曹及畿營使之前期看審替運處所磨鍊立栍道路橋梁預爲修治晝停所宿所排設等事請趁期整待允之
정조 24년 · 강
命戶判受薦事嚴飭
정조 24년 · 목
政院啓言戶曹判書受薦事係緊急而吏曹判書李秉鼎謂情勢終不擧行請重推允之敎以經宿不膺事體所在萬萬未安卽爲牌招嚴飭受薦○又以秉鼎三牌違召啓稟敎以院相何不嚴節承膺乎
정조 24년 · 강
勘放時囚鄭烈
정조 24년 · 목
義禁府啓言時囚鄭烈取考律文功減一等杖九十收贖奪告身四等請放送允之
정조 24년 · 강
嘉順宮進服加味健脾湯自今日一貼式命煎入命明日朝奠當親行政院知悉
정조 24년 · 강
命遣史官問疾于左議政李時秀
정조 24년 · 강
禮曹以顯隆園奉安閣影幀移奉吉日推擇啓
정조 24년 · 목
該曹啓言顯隆園奉安閣影幀移奉華城行宮來八月十一日卯時爲吉云請以此日擧行允之
정조 24년 · 강
命肆覲坪設幕次及轝士軍替運依己酉年例
정조 24년 · 목
國葬都監啓言謹考己酉謄錄則肆覲坪晝停所不設欑宮設幕次於行宮門外大路仍以大轝奉駐轝士軍替運處所俱不設幕次轝士軍預爲分運整待從便次次替運矣今番則何以爲之敎以依己酉年例爲之
정조 24년 · 강
判下兵曹大行大王影幀移奉時侍衛軍兵磨鍊草記
정조 24년 · 목
該曹啓言今此大行大王影幀移奉華城行宮時侍衛及各差備軍兵名數參考乙丑年英宗大王御容奉往萬寧殿時及園幸定例磨鍊而馬步軍兵則以壯勇外營軍兵請磨鍊允之
정조 24년 · 강
大行大王影幀奉安輦輿命司僕寺官員一員陪進
정조 24년 · 목
吏曹啓言外奎章閣所奉敎命冊印奉安殯殿時奉玉印執事副司果尹在陽未及進參請令該府拿處敎以推考
정조 24년 · 강
詣殯殿行朝奠
정조 24년 · 목
政院啓言公除日院相當依古例罷出諸承旨自今日亦爲輪直敎以仍留
정조 24년 · 강
行藥院入診于熙政堂仍召見領相及承旨都提調徐龍輔提調徐邁修副提調尹行息領議政沈煥
정조 24년 · 강
之右副承旨金宗善同副承旨朴宗輔
정조 24년 · 목
請診也○龍輔曰嘉順宮湯劑進御後果臻夬復乎予曰然矣龍輔曰亦當煎入乎予曰依此爲之煥之曰每於下敎於臣等之際過爲尊待之辭臣等每一承間不勝震懍此後勿復如是伏望焉予曰依此爲之大王大妃殿敎曰日月易得公除已及此時至慟益復如新而國事至重且大其間積滯之公事今當次第爲之次對從近當爲而都政亦當設行此意分付西銓曹也主上方在沖年予以女主臨朝有何見識而栽次得宜乎扶護聖躬維持國勢專恃卿等卿等須一心同力殫竭倣去也仍敎曰莫重之大禮當前而領相如是衰老須另加保重也行恁曰大臣旣承命出直矣諸承旨亦當依例替直矣予曰依此爲之大王大妃殿敎曰主上自侍湯時久廢講筵此後則當加意爲之而在野兩山林不可不敦勉上來故今有諺敎之書下者卿等見之也煥之曰目今講學之工一時爲急公除後雖不得如例法講而召對則雖一日二三次亦可爲之而文學儒臣之頻接實有裨益矣桂坊之出入冑筵者固多其人而今無職名經筵官抄選不可不從速爲之矣仍奏曰伏奉慈殿下敎有林下兩儒賢勤諭招致前諮議宋穉圭六品付職卽爲上來之命臣不勝欽誦矣此時窮經學道之士正合登筵陪講以資聖德之就將矣經筵官亦爲抄啓予曰依此爲之煥之曰以臣昏迷事事做錯日前方物事亦莫非臣顚錯之致臣方待勘矣予曰勿爲如是也大王大妃殿命右副同副姑留大臣藥房先退大王大妃殿敎曰右副同副皆是國家同休戚之臣故特除承宣置之近密矣兩承宣前程尙遠人俱可用如此孤危之時必須同心合力深思保護聖躬之道也宗善曰臣猥忝肺腑之親而當此國勢缺
정조 24년 · 강
命吏判姑爲許遞
정조 24년 · 목
領議政沈煥之啓言戶曹判書薦望事係緊急而吏曹判書李秉鼎特敎申飭之下謂有情勢終不擧行雖甚未安重臣引義合有體諒請姑爲許遞從之
정조 24년 · 강
命院相左右相撤直兵判壯勇大將亦撤直
정조 24년 · 목
領議政沈煥之啓言第伏念國朝故事院相坐直本以成服爲限公除仍直蓋非舊規而旣過公除仍帶其號尤涉未安特許臣及左右相同爲撤直退歸實合事宜矣又啓言兵曹判書金載瓚因特敎入直內閣而公除以後本兵事務之稽滯可悶與壯勇大將金祖淳請亦同爲撤直竝從之
정조 24년 · 강
大王大妃殿命兩山林簉朝前諮議宋穉圭一體上來
정조 24년 · 목
大王大妃殿敎曰在野山林旣出入胄筵矣當此時何不顧沖年主上至今無簉朝之奇此豈追先帝報陛下之意右贊成宋煥箕大司憲李城輔處以此意令政院下諭使之卽爲簉朝前諮議宋穉圭令該曹出六付職一體上來之意分付
정조 24년 · 강
大王大妃殿命戶判李在學仍任
정조 24년 · 목
大王大妃殿口敎曰此時戶判難付生手飭已行矣前戶判李在學仍任
정조 24년 · 강
命政院代草敦諭於贊成都憲宋諮議
정조 24년 · 목
敎曰此時儒賢何不簉朝予方切企政院代草敦諭分遣史官於贊成都憲前諮議宋穉圭處一體下諭
정조 24년 · 목
大王大妃殿敎曰日月如流公除已過罔極之中言念國事若涉大海茫然無涯予有何知識乎然而爲宗國憂懼之心則夜不成眠食不能甘噫保護聖躬闡明義理二件事已詳諭於向來諸臣入侍時及傳敎中而又有一件大事不可不敷告我大行大王御極二十餘年晝夜憧憧一時不弛者專爲愛民凡保恤賑濟之靡不用極此則中外臣庶庶幾盡知今於千萬夢寐之外昇遐而主上則沖年予則宮中之一婦人保民恤民之策茫然不識頭緖所恃者惟廟堂諸臣苟有保恤民生之策廟堂諸臣職事而提稟則雖以身蹈水火予豈惜之諸臣體諒此意保恤民生之策一心講究稟旨施行一以仰體大行王恤民之至誠一以慰今日敷告之苦心且思之守令親近百姓之官監司統率一道之任民之苦樂死生尤係於監司守令之賢否萬有一監司守令當此國勢罔極之時惟事肥已厚家一毫不盡力於保民之道則此孤負先王不忠無狀之臣朝有臺諫耳目外有繡衣廉察若有罹罪戾而至於上聞者則三尺至嚴斷不容貸此意咸須知悉至於畿民今番因山之時想其勞弊必大念之尤不勝矜悶丙申國恤時則先王深軫畿民之勞弊亦多顧恤之政任事諸臣必須各別惕念隨事除弊以此意嚴飭行關於該道道臣守令必使實惠下究嗚呼如欲講究民事則必也朝象和乎然後乃可一心協力於民事卽今朝象果何如也是非不明議論歧貳各用其心不顧國事之安危嗟爾大小臣工皆被四百年列聖祖涵育之恩乃祖乃父又皆忠良明達或爲國而不惜捐身或爲國忘其私讎協心國事往蹟班班布在耳目嗟爾大小臣工豈不見聞乎今也譬諸私室則家長意外喪逝唯穉年孤兒數三未亡人生存家事旁落茫然罔措所依賴者唯若干奴僕輩耳乃不顧事之是非理之當否唯務自售各心互相憎害主家之傾免顚沛都不關念則是果爲何等奴僕孤寡主人之心當如何哉將曰忠乎不忠乎又將曰勿問其忠不忠一任渠輩之壞亂傾敗乎事到不得已處則不得不扶其是與當者抑其非與不當者扶抑非爲私也爲國家爲世道勢不得不然也然無論扶抑之公私是豈予所樂爲惟願諸臣務棄私意與舊習專思回心而爲國事則上下大小咸蒙和平之福國家有賴豈不休哉念之念之勖哉勖哉
정조 24년 · 강
明日朔奠命當親行政院知悉
정조 24년 · 강
諭前諮議宋穉圭
정조 24년 · 목
敎曰爾以先正嫡傳之孫膺先王旌招之禮固守東崗之陂不思幡然而來是豈所望於爾哉嗚呼予小子不天遭此閔凶日月不居公除奄過俯仰靡逮此何人斯顧予藐然沖歲煢煢在疚而國勢之岌嶪如此人情之震盪如此朝象之泮渙民事之艱虞又如此于斯時輔導我德性資益我問學政須林下讀書之士況爾世祿之家本非隱遯之流淵源之學當思壯行之義則予之所以企望於爾者尤豈前日之比也東朝之諭召旣如是諄複予又申告以心腹爾須勉回初志卽日登途以副予如渴之思
정조 24년 · 강
諭右贊成宋煥箕
정조 24년 · 목
敎曰居諸迅邁公除奄過攀號罔極俯仰靡逮向者疏批心思崩隕雖未及罄予裏曲而繼聞卿中塗徑還之報悵懷殊切嗚呼卿卽予胄筵師傅也先大王命之以輔導之責旌招於開講之初羽儀於冊儲之日予小子所以尊尙道學欽誦德義者固已深矣顧玆藐末奄遭大割養正之訓遇物之誨不可復承而宗祧之付托至艱民國之機務至煩閔予煢煢罔知攸濟資益我學問成就我德性爲端本出治之根基者政有望於山林之宿德則予小子所以期仰而倚恃者捨卿而誰哉況今敦勉之慈敎惻怛懇摯此我明聖聖母之所嘗施之於卿家先正者也卿若追先王之知遇體東朝之恩禮一以先正之心爲心則其所幡然必不待予言之畢矣嗚呼近春晉接日月幾何而豈意今者親宣此諭於銜哀茹恤之中予言及於此只有涕淚卿須諒小子之至意卽速造朝以副予側席延佇之望
정조 24년 · 목
敎曰閔予小子遭家不造煢然在疚公除奄過俯仰穹壤此何人哉卿卽予前日之甘盤也先大王首擢旌招之列仍命輔導之任開講之後冊禮之初起自林樊再登文陛先朝之眷遇隆摯小子之薰德實深而朝著有所矜式士林之欣聳豈意銅龍延接曾未幾何奄遭大割噫今日是何等時宗國之孤危朝象之泮渙靡所止泊萬俉于前而卿於斯除罔念兼善之義固守介石之志則此豈古人追先帝報陛下之義顧今召對有日經席將開朝夕納誨啓予沃予實在於山林宿德之士則予之所期望所依賴非卿而誰耶又況慈敎之敦勉丁寧懇惻如明聖聖母之於宋先正故事則恩禮之夐越千古前後一揆而於卿與有榮矣卿若念及於此則不待予誥自可幡然卿須體予至意卽日登途毋負予凝佇之望
정조 24년 · 강
都承旨尹行恁陳疏辭職賜批
정조 24년 · 목
終制後初除也○批以此豈卿言私之時乎卿其勿辭行公
정조 24년 · 목
卯時具冕服自殯殿乘輿出協陽門由延英門光範門至仁政門降輿御仁政門卽位宗親文武百官三叩頭呼千歲行禮訖降座乘輿入協陽門還內○禮曹嗣位及陳賀節目一王世子釋衰服具冕服受大寶於殯殿宗親文武百官四品以上朝服五品以下黑團領依禮文行禮訖出御仁政門陳賀行禮畢殿下還廬次釋冕服反喪服一殿下嗣位之後王大妃殿尊爲大王大妃殿中宮殿尊爲王大妃殿則當有進號陳賀之擧而尊崇之禮從前國恤時隨後擇日擧行今爲依此擧行一嗣位陳賀各道箋文依例封進而方物物膳依正至例各殿宮竝爲擧行一受大寶時床案及陳賀時床案差備人儀仗輿輦軒架陳而不作陳列排設諸事各司官員躬進排而禮貌官指揮司鑰專掌次知擧行一陳賀後頒敎時軒架儀仗撤去宗親文武百官出次還着布公服仁政門權停例行禮宣敎官展敎官八道四都齎敎官令吏曹差出排設床案諸事令各該司進排設御座於仁政門而座榻褥席排設皆用白色一敎書令藝文館製進
정조 24년 · 강
奉大王大妃殿行垂簾聽政禮于熙政堂